A Bizottság határozata

(1998. június 17.)

a nyilvános páneurópai földi rádiós személyhívó rendszer (ERMES) vevőkészülék-követelményeire vonatkozó közös műszaki szabályokról (2. kiadás)

(az értesítés a C(1998) 1615. számú dokumentummal történt)

(EGT vonatkozású szöveg)

(98/522/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a távközlő végberendezésekről és a műholdas földiállomás-berendezésekről, valamint a megfelelőségük kölcsönös elismeréséről szóló, 1998. február 12-i 98/13/EK európai parlamenti és tanácsi irányelvre [1],

mivel a Bizottság elfogadta a közös műszaki szabályokat igénylő végberendezések típusazonosítására vonatkozó intézkedést, és ehhez kapcsolódóan megállapította a szabályozás hatályát;

mivel célszerű a megfelelő harmonizált szabványokat, illetve részszabványokat is elfogadni, amelyek a közös műszaki szabályokba belefoglalandó alapvető követelmények teljesítésére vonatkoznak;

mivel annak érdekében, hogy a gyártók piacra jutásának folyamatosságát biztosítani lehessen, átmeneti rendelkezésekre van szükség a 95/290/EK bizottsági határozat [2] rendelkezései szerint engedélyezett berendezések tekintetében;

mivel az e határozatban elfogadott közös műszaki szabályok összhangban van az ACTE véleményével,

ELFOGADTA EZT A HATÁROZATOT:

1. cikk

(1) Ezt a határozatot olyan végberendezésekre kell alkalmazni, amelyek a páneurópai földi rádiós személyhívó rendszerhez, ismert nevén az európai rádiós személyhívó rendszerhez (ERMES) csatlakoztathatók, és a 2. cikk (1) bekezdésében meghatározott harmonizált szabvány hatálya alá tartoznak.

(2) Ez a határozat közös műszaki szabályokat állapít meg az ERMES végberendezésekhez használatos vevőkészülékre vonatkozó követelmények tekintetében.

2. cikk

(1) A közös műszaki szabályok tartalmazzák az illetékes szabványügyi szervezet által kidolgozott harmonizált szabványt, amely a lehetséges mértékben eleget tesz a 98/13/EK irányelv 5. cikkének d), e), f) és g) pontjában említett alapvető követelményeknek. Az e szabványra történő hivatkozás a mellékletben szerepel.

(2) Az e határozat hatálya alá tartozó végberendezések megfelelnek az (1) bekezdésben említett közös műszaki szabályoknak, teljesítik a 98/13/EK irányelv 5. cikkének a) és b) pontjában szereplő alapvető követelményeket, és teljesítik az összes egyéb vonatkozó irányelv, különösen a 73/23/EGK [3] és 89/336/EGK [4] tanácsi irányelv követelményeit.

3. cikk

A 98/13/EK irányelv 10. cikkében említett eljárások végrehajtására kijelölt szervek a határozat 1. cikke (1) bekezdésének hatálya alá tartozó végberendezések tekintetében a mellékletben szereplő harmonizált szabványt legkésőbb az e határozat hatálybalépését követő 12 hónappal alkalmazzák, vagy biztosítják annak alkalmazását.

4. cikk

(1) A 95/290/EK határozat az e határozat hatálybalépését követő 12 hónappal hatályát veszti.

(2) A 95/290/EK határozatnak megfelelően engedélyezett végberendezések továbbra is forgalmazhatók és üzembe helyezhetők.

5. cikk

Ennek a határozatnak a tagállamok a címzettjei.

Kelt Brüsszelben, 1998. június 17-én.

a Bizottság részéről

Martin Bangemann

a Bizottság tagja

[1] HL L 74., 1998.3.12., 1. o.

[2] HL L 181., 1995.8.2., 21. o.

[3] HL L 77., 1973.3.26., 29. o.

[4] HL L 139., 1989.5.23., 19. o.

--------------------------------------------------

MELLÉKLET

Hivatkozás a vonatkozó harmonizált szabványra

Az e határozat 2. cikkében említett harmonizált szabvány a következő:

Radio equipment and systems (RES);

Enhanced Radio Message System (ERMES);

Receiver requirements

[Rádiós berendezések és rendszerek (RES); Európai rádiós személyhívó rendszer (ERMES);

Vevőkészülék-követelmények]

ETSI

Európai Távközlési Szabványügyi Intézet

ETSI Titkárság

TBR 7 – második kiadás – 1997. október

(az előszó kivételével)

Kiegészítő információk

Az Európai Távközlési Szabványügyi Intézet a 83/189/EGK tanácsi irányelv [1] szerint elismert szervezet.

A fent említett harmonizált szabvány a 83/189/EGK tanácsi irányelv vonatkozó eljárása alapján kiadott megbízásnak megfelelően készült.

A fentiekben említett harmonizált szabvány teljes szövege az alábbi címen szerezhető be:

Európai Távközlési Szabványügyi Intézet (European Telecommunications Standards Institute) 650, route des Lucioles F–06921 Sophia Antipolis Cedex | Európai Közösségek Bizottsága (Commission of the European Communities) DG XIII/A/2 – (BU 31, 1/7) Rue de la Loi/Wetstraat 200 B–1049 Brussels |

vagy bármely egyéb, az ETSI-szabványok rendelkezésre bocsátásáért felelős szervezetnél, amelyek listája a www.ispo.cec.be internetcímen érhető el.

[1] HL L 109., 1983.4.26., 8. o.

--------------------------------------------------